
Administratīvo sodu likums par pārkāpumiem sprāgstvielu prekursoru aprites jomā
1. pants. Likuma mērķis
· Likuma mērķis ir nodrošināt sprāgstvielu prekursoru aprites noteikumu ievērošanu un atturēt personas no pārkāpumu izdarīšanas šajā jomā.
2. pants. Likuma darbības joma
· Likums nosaka administratīvos pārkāpumus sprāgstvielu prekursoru aprites jomā un sodus par tiem, kā arī to institūciju kompetenci, kuras veic administratīvo pārkāpumu procesu.
·  
3. pants. Likumā lietotie termini
· Likumā ir lietoti Eiropas Parlamenta un Padomes Regulas (ES) 2019/1148 (2019. gada 20. jūnijs) par sprāgstvielu prekursoru tirdzniecību un lietošanu, ar ko groza Regulu (EK) Nr. 1907/2006 un atceļ Regulu (ES) Nr. 98/2013 (turpmāk – Regula 2019/1148) 3. pantā noteiktie termini.
4. pants. Valsts inspekcijas iestāde
· Atbilstoši Regulas 2019/1148 11. panta 1.puntam valsts inspekcijas iestādes funkcijas pilda Valsts policija.
5. pants. Neatļautās darbības ar ierobežotiem sprāgstvielu prekursoriem
· Par Regulas 2019/1148 5.panta 1.punktā noteiktā ierobežojuma pārkāpšanu, piemēro naudas sodu fiziskajām personām no septiņām līdz simt četrdesmit naudas soda vienībām, bet juridiskajām personām — no četrpadsmit līdz tūkstoš četri simti divdesmit naudas soda vienībām. 
6. pants. Informēšanas un instruēšanas pienākuma nepildīšana sprāgstvielu prekursoru jomā
· Par Regulas 2019/1148 7.pantā noteiktā informēšanas un instruēšanas pienākuma nepildīšanu piemēro naudas sodu fiziskajai personai līdz simt četrdesmit naudas soda vienībām, bet juridiskajai personai — no četrpadsmit līdz piecsimt astoņdesmit naudas soda vienībām.
7. pants. Informācijas nesniegšana valsts inspekcijas iestādei
· Par Regulas 2019/1148 8.panta 2. un 3.punktā paredzētās informācijas  nesniegšanu, informācijas nepienācīgu sniegšanu vai nepatiesas informācijas sniegšanu pēc valsts inspekcijas iestādes lūguma piemēro brīdinājumu vai naudas sodu fiziskajai personai līdz simt četrdesmit naudas soda vienībām, bet juridiskajai personai — no četrpadsmit līdz tūkstoš četri simti divdesmit naudas soda vienībām.
8. pants. Neziņošana par aizdomīgiem darījumiem ar sprāgstvielu prekursoriem, to zādzību un pazušanu
· Par Regulas 2019/1148 9.panta 1. un 5.punktā paredzētās ziņošanas pienākuma nepildīšanu piemēro naudas sodu fiziskajai personai līdz simt četrdesmit naudas soda vienībām, bet juridiskajai personai — no četrpadsmit līdz piecsimt astoņdesmit naudas soda vienībām.
9. pants. Kompetence administratīvo pārkāpumu procesā
· Administratīvā pārkāpuma procesu par šā likuma 5., 6., 7., un 8.pantā minēto pārkāpumu veic Valsts policija.

